tartuNLP/wikipedia-smugri-20251201 huggingface dataset:
HE 1523-0901

HE 1523-0901 on tähti, joka vuonna 2007 oli siihen asti löydetyistä vanhin. Sen iäksi on arvioitu 13,2 miljardia vuotta, eli se olisi siten syntynyt maailmankaikkeuden ollessa vain noin 500 miljoonan vuoden ikäinen. Anna Frebelin johtama ryhmä havaitsi tähden ESO:n 8,2-metrisellä VLT-teleskoopilla, ja sen ikä määriteltiin radioaktiivisen hajoamisen perusteella.
HE 1523-0901 on tyypiltään kirkas jättiläistähti, ja se sijaitsee Linnunradassa, jossa myös Maa sijaitsee. Tähdessä on arvioitu olevan energiaa vielä puolet jäljellä, ja energian loppuessa siitä tulee valkoinen kääpiötähti.
Tutkimustulokset julkaistiin "Astrophysical Journal" -lehden 10. toukokuuta 2007 ilmestyneessä numerossa.
David Hodges

David Hall Hodges (s. 5. joulukuuta 1978) on yhdysvaltalainen kosketinsoittaja, laulaja, lauluntekijä ja tuottaja, joka tunnetaan ehkä parhaiten työstään Evanescence-yhtyeessä, jonka hän jätti vuonna 2002.
Ura.
Evanescence.
David Hodges liittyi Evanescenceen vuonna 1999. Hän toimi Evanescencessa kosketinsoittajana ja taustalaulajana ja osallistui kappaleiden säveltämiseen. Pian Hodgesin liittymisen jälkeen Evanescence julkaisi albumin "Origin". Hodges levytti samoihin aikoihin Evanescencen laulajan Amy Leen kanssa gospel-kappaleet "Breathe" ja "Fall Into You", joista ensimmäinen julkaistiin "Summit Worship" -kokoelma-albumilla. Hodges julkaisi hengellistä musiikkia sisältävän soolo-EP:n "Musical Demonstrations Pt. 1" vuonna 2000.
Hodges oli mukana tekemässä Evanescencen maailmanmaineeseen nostanutta albumia "Fallen", mutta erosi yhtyeestä hieman ennen sen julkaisua vuonna 2002. Hodges voitti Evanescencen kanssa kaksi Grammy-palkintoa vuonna 2004. Hodges ja yhtyeestä myöhemmin eronnut Ben Moody ovat tehneet yhteistyötä myöhemminkin. Hodges on sanonut olevansa edelleen ystävä myös Amy Leen kanssa.
Muut yhtyeet.
Evanescencesta lähtönsä jälkeen Hodges perusti rock-yhtyeen Trading Yesterday, jossa hän oli itse laulajana ja kosketinsoittajana. Yhtye julkaisi omakustanteena albumin "The Beauty and the Tragedy" vuonna 2004. Yhtye sai levytyssopimuksen Epic Recordsin kanssa ja julkaisi singlen "One Day", mutta levy-yhtiö purki levytyssopimuksen ennen yhtyeen seuraavan albumin julkaisua. Trading Yesterdayn albumi "More Than This" jäi pitkäksi aikaa julkaisematta yhtyeen ja levy-yhtiön välisten kiistojen takia. Albumi julkaistiin viimein syyskuussa 2011.
Hodges perusti Trading Yesterday -yhtyeessä soittaneen Steve McMorranin elektronista musiikkia soittavan yhteen The Age of Information. Yhtyeeseen liittyivät myös Will "Science" Hunt ja Josh Donahue. Yhtye julkaisi EP:n "Everything is Broken" syyskuussa 2007.. 
Hodgesilla on levytyssopimus Warner Brothers Records -yhtiön kanssa sooloartistina. Hän julkaisi digitaalisesti EP:n nimeltä "The Rising EP" elokuussa 2009. Hodges ja hänen ystävänsä John Campbell julkaisivat instrumentaalisen digitaalista musiikkia sisältävän albumin "The Fragile World" nimellä Avox vuonna 2010.
Hodges on mukana yhtyeessä Arrows to Athens. Yhtye julkaisi digitaalisesti albumin "Kings &amp; Thieves" vuonna 2011.
Työ lauluntekijänä.
Hodges on säveltänyt musiikkia useille muille artisteille, muun muassa Kelly Clarksonille, Anastacialle ja Daughtrylle. Hän sävelsi Carrie Underwoodin ja Hillary Lindseyn kanssa kappaleen "There's a Place for Us", jonka Underwood levytti "" -elokuvan soundtrackille. Kappale oli ehdolla parhaan alkuperäiskappaleen Golden Globe -palkinnon voittajaksi.
Costa Rican lippu

Costa Rican lippu on yksi Costa Rican kansallissymboleista. nykyisen kaltainen lippu otettiin käyttöön 29. syyskuuta 1848. Nykyinen lippu jakautuu viiteen vaakaraitaan, joista keskellä oleva punainen raita on leveämpi kuin muut. Valtionlipussa on lisäksi maan vaakuna.
Costa Rican ollessa osa Meksikosta vuonna 1823 itsenäistynyttä Keski-Amerikan liittotasavaltaa sen lippu oli liittovaltion sini-valko-siniraidallinen lippu, jonka keskellä oli Costa Rican vaakuna. Lippua oli innoittanut Argentiinan lippu. Liittovaltion hajotessa vuonna 1840–1841 Costa Rica jatkoi liittovaltion lipun mallin käyttöä, joskin vuosina 1840–1842 sen värien järjestys oli valko-sini-valkoinen.
Costa Rican nykyinen lippu tuli käyttöön 29. syyskuuta 1848. Sen suunnittelija oli presidentti José María Castro Madrizin vaimo Pacífica Fernández Oreamuno. Hän piti Ranskan lipusta ja ehdotti vuoden 1848 vallankumouksen innoittamana Ranskan lipun kaltaista punaista raitaa, josta tuli kaksi kertaa muita raitoja leveämpi. Lippu on ollut käytössä peruspiirteiltään samankaltaisena tästä lähtien, mutta siihen on tehty pieniä muutoksia vuosina 1906 ja 1934, sekä viimeisimmin 21. lokakuuta 1964.
Lipun häpäisy on kielletty maan laissa. Costa Ricassa on tavallsita pitää esillä lippua esimerkiksi Costa Rican itsenäisyyspäivänä. Kouluissa opetetaan lippuhymni "Saludo a la Bandera". Valtio käyttää liputtaessaan vaakunallista lippua.
Ecuadorin lippu

Ecuadorin lippu on Ecuadorin kansallistunnus vaakunan, moton ja kansallislaulun ohella. Se otettiin käyttöön 7. marraskuuta 1900. Sen mittasuhteet ovat 2:3. Lippu on keskellä olevaa vaakunaa lukuun ottamatta sama kuin Kolumbialla. Lipun värit kuvaavat aurinkoa, maatalouden rikkautta ja maan luonnonvaroja (keltainen), valtamerta ja vaaleaa taivasta (sininen) ja vapauden puolesta vuodatettua verta (punainen). Vaakunaan on kuvattu Guayasjoen suulla oleva alus, joka symboloi kauppaa ja teollisuutta, vapauden aurinko, tasavaltalaisuuden symbolit kirves ja fasces eli vitsakimppu. Vuoden 1845 vallankumouksen muistona on neljä eläinratamerkkiä. Lumihuippuinen Chimborazo yläpuolellaan andienkondori symboloi rohkeutta ja vapautta.
El Salvadorin lippu

El Salvadorin lippu on El Salvadorin kansallistunnus, joka otettiin käyttöön syyskuussa 1972. Lipun mittasuhteet ovat 4:7. Lippu muistuttaa Keski-Amerikan liittovaltion lippua vuodelta 1823, samoin kuin samaan liittovaltioon kuuluneiden Hondurasin ja Nicaraguankin liput.
El Salvadorin lipun valkoisessa keskikentässä on sinetti, jonka kolmio symboloi vallan kolmijakoa: oikeudellista, lainsäädännöllistä ja toimeenpanovaltaa. Kolmion takana on viisi lippua, jotka kuvaavat Keski-Amerikan liittovaltion muodostaneita maakuntia. Merestä kohoaa viisi tulivuorta, joiden kraatterien yläpuolella on punainen fryygialaislakki eli vapauden päähine ja sateenkaari, luottamuksen ja toivon symboli. Kolmion alla on teksti: "Dios, Union, Libertad" eli "Jumala, yhteisyys ja vapaus". Maan koko nimi ympäröi sinettiä.
Mikko Salonen

 Mikko Salonen (s. ) on suomalainen kendōka (renshi 7. dan) ja Suomen kendoseurojen keskusliiton koulutusvastaava. Hän on aloittanut kendon harjoittelemisen vuonna 1987. Salonen on Markus Freyn lisäksi toinen Suomen kahdesta ensimmäisestä 7. danin kendokasta, ja "renshi" opettaja-arvon saaneista kendon opettajista.
Salonen on esiintynyt Aleksi Mäkelän ohjaamassa elokuvassa "Vares – yksityisetsivä" ja Bomfunk MC’s-musiikkivideolla "Something Going On".
Mikko Salonen julkaisi vuonna 2010 "Nippon kendo kata: johdatus japanilaiseen miekkailuun" kirjan, joka on ensimmäinen suomen kielellä kendosta julkaistu kirja.
Suomen Kendoseurojen keskusliitto kutsui 21. huhtikuuta 2012 Mikko Salosen kendoliiton kunniajäseneksi.
Markus Frey

 Markus Frey (s. ) on suomalainen kendōka (renshi 7. dan). Hän on aloittanut kendon harjoittelemisen vuonna 1987 ja on ensimmäinen suomalainen 7. danin kendoka. Hän on myös kuvittaja.
Yksityiselämä.
Freyn avopuoliso on Maaretta Tukiainen. 
Triviaa.
Sekä Markus Frey että Mikko Salonen esiintyvät Bomfunk MC’s musiikkivideolla Something Going On tehden siinä kendoa.
Lollapalooza

 
Lollapalooza on yhdysvaltalainen musiikkifestivaali, jonka perusti Jane’s Addictionin laulaja Perry Farrell yhtyeensä jäähyväiskiertueeksi vuonna 1991. Alun perin Lollapalooza oli useita kaupunkeja kattanut festivaalikiertue, joka kiersi Yhdysvaltoja vuosina 1991–1997. Se herätettiin uudelleen vuonna 2003 ja on jatkunut vakituisesti vuodesta 2005 alkaen yksittäisenä festivaalina, jonka tapahtumapaikkana on Chicagon Grant Park. 2010-luvulla festivaali on laajentunut Chilen Santiagoon ja Brasilian São Pauloon. 
2010-luvun lopulla festivaalit laajennettiin vielä Ranskaan, Argentiinaan, Saksaan ja Ruotsiin.
Lollapaloozassa esiintyi 1990-luvulla monia sittemmin maailmanmaineeseen nousseita rock-yhtyeitä, kuten The Smashing Pumpkins, Alice in Chains, Soundgarden, Nine Inch Nails ja Pearl Jam.
Tunnetuimmat esiintyjät vuosittain.
2005.
Grant Park, Chicago
2006.
Grant Park, Chicago
2007.
Grant Park, Chicago
2008.
Grant Park, Chicago
2009.
Grant Park, Chicago
2010.
Grant Park, Chicago
2011.
Grant Park, Chicago
Arvo Manner

Arvo Verner Aleksander Manner (17. elokuuta 1887 Lappi Tl – 11. huhtikuuta 1962) oli suomalainen maaherra ja ministeri.
Manner suoritti ylioppilastutkinnon 1906, oikeustutkinnon 1912 ja sai varatuomarin arvon 1915.
Manner toimi Viipurin oikeuspormestarina 1923-1925, Viipurin läänin maaherrana 1925–1945 ja Kymen läänin maaherrana 1945–1955. Manner oli apulaissisäasiainministerinä Sunilan II hallituksessa 1932. Hän oli hallituksessa 14. maaliskuuta 1932 – 20. lokakuuta 1932 ammattiministerinä.
Kristillishenkisen oikeistopoliitikon Arvo Mannerin veli oli vasemmistojohtaja Kullervo Manner.
Maija Oravamäki

Anna-Maija ”Maija” Oravamäki (o.s. Kukkohovi, s. 13. maaliskuuta 1974 Muhos) on suomalainen kestävyysjuoksija.
Oravamäen ensimmäinen SM-mitali oli puolimaratonin SM-hopea vuonna 2000 ajalla 1.19.51. Seuraavana vuonna hän juoksi puolimaratonilla SM-pronssille ajalla 1.18.41 ja voitti maratonin SM-kultaa ajalla 2.49.09. Vuonna 2002 hän oli puolimaratonin SM-kisoissa kolmas sekä voitti ensimmäisen mitalinsa Kalevan kisoissa sijoittumalla 10 000 metrin juoksussa kolmanneksi ajalla 35.26,34. Oravamäki voitti pronssia 5 000 metrin juoksussa Kalevan kisoissa 2003 ajalla 16.43,15. Seuraavana vuonna hän voitti sisäratojen SM-pronssia 3 000 metrin juoksussa ajalla 9.44,73 sekä kultaa Kalevan kisojen 10 000 metrillä ajalla 35.31,25.
Oravamäki voitti vuonna 2005 puolimaratonin Suomen-mestaruuden ajalla 1.16.26. Saman vuoden Kalevan kisoissa hän oli 10 000 metrillä toinen ajalla 35.22,61. Oravamäki valittiin Suomen joukkueeseen Helsingin MM-kisoihin, joissa hän sijoittui maratonilla neljänneksikymmenenneksitoiseksi ajallaan 2.43.31. Vuonna 2006 Oravamäki voitti sisäratojen SM-hopeaa 3 000 metrillä aikaan 9.35,19 ja puolimaratonilla SM-pronssia. Kalevan kisoissa hän voitti kultaa 10 000 metrillä ajalla 34.21,64 ja hopeaa 5 000 metrillä ajalla 16.43,08. Hän oli mukana Göteborgin EM-kisoissa, joissa hän sijoittui maratonilla kahdeksanneksitoista juoksemalla ajan 2.39.17. Vuosina 2008 ja 2009 Oravamäki voitti maratonjuoksun Suomen mestaruuden ja vuonna 2010 hän sijoittui toiseksi.
Oravamäki on kilpaillut myös hiihdossa. Vuonna 2009 hän voitti SM-pronssia 3 × 5 kilometrin viestissä Oulun Hiihtoseuran joukkueessa. Hän sijoittui vuoden 2011 Finlandia-hiihdossa 50 km vapaan tyylin kilpailussa toiseksi. Talvitriathlonin MM-kilpailuissa (lajit juoksu, maastopyöräily ja hiihto) hän on sijoittunut kolmanneksi vuonna 2011 ja toiseksi 2012.
Huomattavien henkilöiden ryhmä

Huomattavien henkilöiden ryhmä () oli Kansainyhteisön vuonna 1986 asettama ryhmä, jonka tarkoituksena oli arvioida tulisiko Kansainyhteisön liittyä kansainvälisiin talouspakotteisiin Etelä-Afrikkaa vastaan. 
Ryhmä perustettiin, koska Kansainyhteisön kokouksessa Nassaussa, Bahamalla ei ollut päästy asiasta yhteisymmärrykseen: Kansainyhteisön kehitysmaajäsenet olivat kannattaneet pakotteita, kun taas Yhdistyneen kuningaskunnan pääministeri Margaret Thatcher kannatti "rakentavan yhteistyön" politiikkaa Etelä-Afrikan hallituksen kanssa ja vastusti pakotteita. Huomattavien henkilöiden ryhmän muodosti seitsemän valtiomiestä ja sen puheenjohtajina toimivat Australian entinen pääministeri Malcolm Fraser sekä Nigerian entinen johtaja kenraali Olusegun Obasanjo. Ryhmän tavoitteena oli pyrkiä aloittamaan neuvottelut Etelä-Afrikan hallituksen ja vastarintaryhmien välillä ja sen tuli raportoida tilanteesta puolen vuoden kuluttua Lontoossa pidetyssä Kansainyhteisön kokouksessa.
Etelä-Afrikan presidentti P.W. Botha pyrki vakuuttamaan, että maa oli matkalla muutokseen ja suostui ryhmän vierailuun maassa ja salli ryhmän tavata myös vankilassa olleen Nelson Mandelan. Ryhmän työ alkoi myönteisesti ja ryhmä alkoi muodostaa "neuvottelumallia", eli joukkoa myönnytyksiä kiistan molemmilta osapuolilta, joka olisi mahdollistanut varsinaisten neuvottelujen aloittamisen. Myönnytyksiin kuului muun muassa hallituksen joukkojen vetäminen pois townshipeista, osittainen hätätila peruttaisiin ja kielletyt poliittiset järjestöt sallittaisiin ja poliittiset vangit vapautettaisiin. ANC puolestaan lupautui aseellisen kamppailun keskeyttämiseen.
Hallitus suhtautui ehdotuksiin aluksi myönteisesti ja perui hätätilan ja kumosi vihatut "passilait". Toukokuussa 1986 presidentti Botha alkoi kuitenkin perääntyä mahdollisista neuvotteluista ja lopulta toukokuun 19. ryhmän vielä ollessa maassa hallitus toteutti sotilasiskut ANC:n ja PAC:n sotilastukikohtiin Botswanassa, Zimbabwessa ja Sambiassa ja laajensi aikaisemman alueellisen hätätilan koko maahan. Huomattavien henkilöiden ryhmä katsoi tämän tahalliseksi provokaatioksi ja poistui samana iltana Etelä-Afrikasta. Raportissaan se suositteli Kansainyhteisön asettavan laajat ja velvoittavat talouspakotteet Etelä-Afrikalle.
Pulituuri

Pulituuri (tai polituuri &lt; &lt; 'kiilto') tai puusepänlakka on yleisnimike pintakäsittelyn viimeistelyyn käytetyille kiillotusnesteille. Tunnetuin merkitys pulituurille on niin sanotussa ranskalaisessa kiillotuksessa käytetty spriipohjainen sellakkaliuos. 
Rappioalkoholistit tapasivat erottaa liuoksesta sellakan käyttääkseen spriitä päihteenä. Pulituuriin liuotettiin suolaa, pulloa ravistettiin, ja näin lakka putosi sakkana pohjalle, jättäen juomakelpoisen pirtun pintaan. Sellakan spriistä erotteluun käytettiin myöhemmin myös hiilihapotettuja virvoitusjuomia. Tästä tavasta sai alkunsa nimitys ”puliukko”, vaikka pulituurin käyttö olikin muihin korvikealkoholeihin verrattuna vähäistä.
Puleeraus.
Pulituurilla kiillottamisesta käytetään nimitystä "puleeraus". Puleeraus tehdään eri lakkatyypeille erilaisilla liuoksilla, mutta muuten työtavat ovat yhteneväiset. Yleensä puleeraus tehdään entisöintityön päätteeksi nitroselluloosalakoille, joita on käytetty varsinkin 1920–1940-luvun kalusteissa. Tätäkin vanhemmissa kalusteissa käytetyille sellakkapinnoille tehtävä puleeraus tunnetaan nimellä "ranskalainen kiillotus". Alkydi-, uretaani-, uretaanialkydi- ja muut lakat puleerataan yleensä hiomatahnalla, jolloin hionnan voi jättää väliin. Puleerauksen aluksi valmis lakkapinta vesihiotaan noin 600–1000-lukuisella vesihiomapaperilla kauttaaltaan. Puleerauksessa käytetään työvälineenä "tolloa", joka on nukkaamattomasta puuvillakankaasta ja vanusta tai strasselista tehty nyytti. Nyytti kastellaan pulituuriin ja puristetaan kuivaksi kangasta tai paperia vasten. Pinta sivellään nihkeällä tollolla tarpeen vaatiessa tolloa kastellen. Tollo saa kulkea yhdestä kohdasta vain kerran, eikä saa pysähtyä työn aikana. Tollo tuodaan pintaan pinnan päädystä tai vinosti reunaa myöten kevyesti pintaa sivellen. Puleeraustyö on tarkkaa käsityötä, jossa puleerattava lakkapinta pilaantuu helposti, jos tollo pysähtyy puleerattavalla pinnalla tai kulkee juuri pulituuriin kastuneen pinnan yli.
Eddie Boyd

Eddie Boyd (oik. Edward Riley Boyd, 25. marraskuuta 1914 Clarksdale, Mississippi – 13. heinäkuuta 1994 Helsinki) oli amerikkalaissyntyinen Suomessa asunut bluespianisti ja laulaja, joka sävelsi bluesstandardit ”Five Long Years” ja ”Third Degree”. Boyd asui Suomessa vuodesta 1970 asti.
Elämä.
Boyd syntyi Stovallin plantaasilla lähellä Mississippin Clarksdalea. Myös Muddy Waters eli kyseisellä plantaasilla. Boyd muutti Memphisiin Tennesseehen vuonna 1936, missä hän soitti Dixie Rhythm Boys -nimisen yhtyeensä riveissä pianoa ja kitaraa.
Suuren muuttoliikkeen mukana Boyd ajautui vuonna 1941 Chicagoon. Siellä hän laati ja levytti yhden kaikkien aikojen soitetuimmista blueskappaleista, ”Five Long Years” (1952). Myös Boydin toiseksi tunnetuimmasta kappaleesta, ”Third Degree” (1953), on lukuisia coveresityksiä. Kolmas hittisingle oli ”24 Hours” (1953). 
Vuonna 1965 Boyd lähti kiertämään Eurooppaa Buddy Guyn kanssa. Myöhemmin hän levytti ja teki kiertueita Fleetwood Macin ja John Mayallin Bluesbreakers-yhtyeen kanssa. Yhdysvalloissa kokemaansa rasismiin kyllästynyt Boyd muutti ensin Belgiaan, ja asettui vuonna 1970 Suomeen. Hän julkaisi vielä samana vuonna Love Recordsin kautta levyn "Praise to Helsinki". Boyd oli saanut inspiraation levylle siitä ettei kokenut Suomessa rasismia. Boyd katui myöhemmi "Praise to Helsinki" levyä vuonna 1984 "Helsingin Sanomien" julkaistussa 70-vuotishaastattelussa, jossa hän totesi että arkielämä oli osoittautunut Suomessa ja Helsingissä ”"viheliäiseksi”" kuvaten Suomen ilmapiiri että "”Tässä maassa on hyvin syvälle juurtunutta rasismia ja raakalaismaisuutta.”"
Levyn materiaali äänitettiin Hollannissa ja taustamuusikkoina toimivat basisti Willy Donnie ja rumpali Eddie Hunton. Vuonna 1972 hän levytti sen sijaan suomalaisten rockmuusikoiden kuten kitaristi Albert Järvisen ja Wigwam-yhtyeen rumpali Ronnie Österbergin kanssa. Boyd levytti yhteensä kymmenkunta levyä Suomessa. Viimeisen bluesesiintymisensä Boyd teki vuonna 1984 Helsingissä. Sen jälkeen hän keskittyi gospelmusiikkiin.
Boyd meni naimisiin vaimonsa Leilan kanssa vuonna 1977. Hän kuoli Meilahden sairaalassa 79-vuotiaana vuonna 1994. Boyd on haudattu Helsingin pitäjän kirkon hautausmaalle.
Pari kuukautta Boydin kuoleman jälkeen ilmestyi Eric Claptonin Yhdysvalloissa ja Britanniassa albumilistojen kärkisijoille noussut albumi "From the Cradle", jossa oli mukana Boydin kappaleet ”Five Long Years” ja ”Third Degree”. ”Five Long Yearsin” tätä aikaisemmin levyttäneitä artisteja ovat esimerkiksi Buddy Guy (1991), Muddy Waters, Colin James (1987, single), John Lee Hooker (Van Morrisonin kanssa), The Yardbirds, Memphis Slim, B. B. King, Ike ja Tina Turner ja Freddie King (1971).
Human Clay

Human Clay on rock-yhtye Creedin vuonna 1999 julkaistu yhtyeen toinen pitkäsoitto. Albumi on yhtyeen myydyin ja se on myynyt kotimaassaan 11 miljoonaa. Albumin ensimmäinen single "Higher" julkaistiin samana vuonna, joka toi yhtyeen suureen suosioon, jota jatkoi 2000 julkaistut singlet "What If", "With Arms Wide Open" ja "Are You Ready?". Kaikki neljä singleä nousivat USA:n singlelistojen ykkösiksi.
"With Arms Wide Open" voitti 2001 Grammyn parhaana rock esityksenä.
Albumi oli basisti Brian Marshallin viimeinen yhtyeen kanssa sillä hän erosi yhtyeestä vuonna 2000.
QSZ-92

QSZ-92 -palveluspistooli () on Norincon Kiinan Kansan vapautusarmeijalle valmistama kaksitoiminen itselataava pistooli, joka on ollut käytössä 1990-luvun lopulta lähtien. Se toimii lyhytrekyyliperiaatteella ja sen lukitusmekanismina on pyörähtämällä lukittuva piippu.
Tarve QSZ-92:n kehittämiseksi esiteltiin vuonna 1987, kehityshanke hyväksyttiin virallisesti 1994. Vuonna 1998 valmistui 9 mm pistoolimalli ja vuonna 2000 5,8 mm:n malli. QSZ-92:ä valmistetaan kahdella kaliiperilla: tavallisin versio on 9 x 19 mm Parabellum/Luger ja hieman harvinaisempi versio käyttää aseelle erityisesti tarkoitettua 5,8 mm panssarinläpäisevää luotia QSZ-92-5.8. Jälkimmäinen muistuttaa belgialaista 5,7 x 28 mm patruunaa.
Vientiversioihin (9 mm luoti) lukeutuu CF-98 (piipun ikä noin 8 000 laukausta) ja NP-42 (noin 10 000 laukausta). Kahvan tähtikaiverrukseen on merkitty aseeseen sopiva kaliiberikoko.
Markkinatutkimus

Markkinatutkimuksen avulla hankitaan tietoja markkinatilanteista ja niiden muutoksista.
Usein virheellisesti luullaan, että markkinatutkimus ja markkinointitutkimus ovat sama asia. Markkinatutkimuksen ja markkinointitutkimuksen erona on kootun ja analysoidun tiedon käyttötarkoitus: Markkinatutkimuksen avulla pyritään ymmärtämään paremmin markkinaa ja siellä vaikuttavia tekijöitä kun taas markkinointitutkimuksella tyypillisesti pyritään vertailemaan tehtyjen toimenpiteiden vaikutuksia.
Nykyaikaisessa markkinatutkimuksessa nidotaan yhteen kerätty tutkimustieto, järjestelmät sekä toimenpide-ehdotukset.
Markkinatutkimuksen käyttötarkoitukset:
Markkinatutkimuksen tyypillinen toteutusprosessi:
Markkinatutkimuksen tiedonkeruu toteutetaan tyypillisesti kysymällä kohderyhmän ihmisiltä kysymyksiä. Saadut vastaukset analysoidaan, minkä perusteella voidaan tehdä johtopäätöksiä. Markkinatutkimusta toteuttaessa on huomioitava kerättävän tiedon sisältö sekä kerätyn tiedon käyttötarkoitus, jonka perusteella laaditaan tutkimuskonsepti ja tiedonkeruun kysymysasettelu. Erityistä huomiota on kiinnitettävä myös tiedonkeruun kohderyhmään, jonka perusteella tyypillisesti valitaan tiedonkeruun kanavat. 
Tiedonkeruun kanavia voivat olla esimerkiksi:
Markkinatutkimuksen luotettavuuden kannalta olennaista on varmistua kysymysasettelun validiteetista sekä otannan ja otoksen reliabiliteetista. Perusajatus on, mitä enemmän vastaajia, sen luotettavammin voidaan tehdä johtopäätöksiä. Validiteetin varmistamiseksi syytä on kääntyä tutkijan tai muun tutkimusammattilaisen puoleen. Markkinatutkimuksia Suomessa toteuttavat esimerkiksi yliopistot, ammattikorkeakoulut sekä markkinatutkimusalan yritykset.
Kauhukomedia

Kauhukomedia on kirjallisuudessa ja elokuvissa käytetty tyylilaji, jossa yhdistellään kauhua ja komediaa.
Kirjallisuudessa Edgar Allan Poe yhdisteli kauhua ja huumoria jo 1800-luvulla. Yhdysvaltalaisen kirjailijan Washington Irvingin vuonna 1820 julkaisema kauhukomediatarina "The Legend of Sleepy Hollow" on yksi lajityypin ensimmäisistä suurista teoksista.
Elokuvissa usein hirviöt on kuvattu koomisella tavalla tai elokuvien päähenkilöt ovat typeriä ja yleensä uhkeita povipommeja kuten kauhuelokuvissa. Tunnettuja nykyisiä kauhukomedioita ovat muun muassa "Scary Movie" ja "Shaun of the Dead".
Remedios Amaya

Remedios Amaya (s. 1. huhtikuuta 1962 María Dolores Amaya Vegana) on romanitaustainen laulaja, joka edusti kotimaataan Espanjaa Eurovision laulukilpailussa 1983 kappaleella "¿Quién maneja mi barca?" sinivalkoiseen hameeseen pukeutuneena ja avojaloin. Kappale saanut yhtään pistettä ja jäi näin ollen viimeiselle sijalle. "¿Quién maneja mi barca?" oli melko epätavallinen euroviisu ja siihen oli haettu vaikutteita perinteisestä espanjalaisesta kansanmusiikista (pääasiassa salsasta ja flamencosta). Amaya oli peräisin köyhistä olosuhteista ja hän oli syntynyt kymmenlapsiseen lapsikatraaseen. Hänellä ei ollut euroviisuesiintymisensä aikoihin takanaan aikaisempia levytyksiä, peruskoulutusta tai lukutaitoa. Hänen valintaansa Espanjan euroviisuedustajaksi ei edeltänyt minkäänlaista semifinaalia tai koekarsintaa. Amaya oli muutamia vuosia poissa julkisuudesta, mutta julkaisi pari uutta levyä 1990-luvun lopussa ja 2000-luvun alussa.
Perun lippu

Perun lippu otettiin käyttöön 25. helmikuuta 1825. Sen mittasuhteet ovat 2:3.
Historia.
Argentiinasta ja Chilestä Peruun vuonna 1820 saapunut itsenäisyystaistelija José de San Martín suunnitteli Perulle aluksi punavalkoisen lipun, jonka värit kertoman mukaan tulivat hänen maahan saapuessaan näkemistään flamingoista. Hänen lippunsa koostui kolmionmuotoisista kentistä ja vaakunasta. Perulaiset itsenäisyystaistelijat ottivat vuonna 1822 käyttöön samanvärisen lipun, jossa oli punaiset ja valkoiset vaakakentät sekä punainen aurinko, perinteinen Inkavaltakunnan symboli. Lippu muistutti liikaa Espanjan lippua, joten kentät käännettiin pystysuuntaisiksi. Lopullisessa lipussa, joka otettiin käyttöön vuonna 1825, auringon korvasi uusi vaakuna, jota käytetään valtiolipussa. Lipun punaiset raidat edustavat isänmaanystävien verta ja valkoinen raita puhtautta.
Markkinointitutkimus

Markkinointitutkimus on toimenpide, jolla systemaattisesti kerätään ja analysoidaan tietoa esimerkiksi markkinoista, markkinoinnista, mainonnasta tai imagosta.
Markkinointitutkimus sekoitetaan helposti markkinatutkimukseen, joka kuitenkin on edellistä suppeampi käsite. Markkinatutkimuksen avulla pyritään ymmärtämään paremmin markkinaa ja siellä vaikuttavia tekijöitä kun taas markkinointitutkimuksella tarkoitetaan kaikkea sitä tutkimusta jolla pyritään ymmärtämään paremmin yrityksen liiketoimintaympäristöä ja erityisesti asiakasrajapintaa. 
Markkinointitutkimuksen käyttötarkoitukset:
Markkinointitutkimuksen tyypillinen toteutusprosessi:
Markkinointitutkimuksia toteuttavat Suomessa esimerkiksi markkinointitutkimusalan yritykset.
Kenneth H. Cooper

Kenneth H. Cooper (s. 1931) on yhdysvaltalainen lääkäri ja entinen ilmavoimien eversti. Cooper kirjoitti vuonna 1968 kirjan "Aerobics", joka korostaa pääpainonaan verenkiertoelimistön kohentamista.
Työskennellessään ilmavoimissa Cooper keksi yksinkertaisen Cooperin testin, jossa juostaan mahdollisimman pitkälle 12 minuutissa. Cooperin testi korreloi koko väestössä hyvin maksimaalisen hapenottokyvyn (VO2max) kanssa ja sopii käytettäväksi suuren ihmisjoukon kuntotason selvittämiseen. Cooperin testiä ollaan kritisoitu laajasti sen aiheuttamien tervysriskien (yleensä ikäryhmiin koskevia) takia.
Nacho Libre

Nacho Libre on vuonna 2006 ensi-iltansa saanut yhdysvaltalainen komediaelokuva. Elokuvan on ohjannut Jared Hess.
Elokuva kertoo Nachosta, joka toimii luostarin kokkina ja ruokkii nälkää näkeviä lapsia. Mutta öisin hänestä tulee Nacho Libre, Luchador-painija (meksikolainen showpaini). Esqueleto innoittaa Nachon haastamaan Meksikon julmimmat ja parhaimmat painijat, jotta voisi pelastaa lapset ja saisi sisar Encarnaciónin rakastumaan häneen.
John Duthie

John Duthie (s. 13. toukokuuta 1958, Yorkshire) on englantilainen pokeriammattilainen ja promoottori. Ennen pokeriuraansa hän oli televisio-ohjaaja.
Televisio.
Duthie aloitti televisiossa apulaisohjaajana televisiosarjassa "Nuori Indiana Jones seikkailee" ja sen jälkeen on ohjannut jaksoja muun muassa sarjoista "Hiljainen todistaja", "Tehdas", "As If" ja "Antaa palaa!".
Pokeriura.
Duthie tuli pokerimaailman tietoisuuteen voittamalla Mansaarella käydyn televisioidun Poker Million -turnauksen. Turnauksen ykköspalkinto oli miljoona puntaa. Sen jälkeen hän oli pelaamassa kolmessa "Late Night Poker" -pokeriohjelman jaksossa.
Vuoden 2003 Euroopan kaksinpelimestaruuskilpailuissa Duthie sijoittui toiseksi Mike Sextonin jälkeen.
John Duthie kehitti ja käynnisti European Poker Tourin, jota on pelattu vuodesta 2004.
Duthie edustaa European Poker Tourin pääsponsoria PokerStars-nettipokerihuonetta. Syyskuussa 2007 hänen pokeriuransa turnausansiot ylittivät 1,8 miljoonaa dollaria.
Kuninkaallinen draamateatteri

Kuninkaallinen draamateatteri () eli Dramaten on teatteri Ruotsin pääkaupungissa Tukholmassa. Sen perusti kuningas Kustaa III vuonna 1788, ja se on Ruotsin näyttämötaiteen kansallisnäyttämö.
Nykyinen teatteritalo rakennettiin vuosina 1901–1908, ja sen suunnitteli arkkitehti Fredrik Lilljekvist. Rakennuksessa on nähtävissä kansallisromantiikan ja jugendin piirteitä. Suuren lämpiön seinällä on teatterin perustajaa, kuningas Kustaa III:ta esittävä seinämaalaus, jonka on tehnyt Gustaf Cederström. Rakennuksen koristeluista vastasi myös muun muassa Carl Larsson.
Niin sanottu pieni näyttämö perustettiin vuonna 1945 entisen elokuvateatterin tiloihin.
Dramatenin toimitusjohtaja Eirik Stubø erosi tehtävästään 8. huhtikuuta 2019 Josefin Nilssonista kertovan dokumentin "Josefin Nilssonin tarina" ("Josefin Nilsson – Älska mig för den jag är") herättämän kohun vuoksi. Dokumentissa kerrottiin Dramantenissa yhä työskennelleen näyttelijän Nilssoniin kohdistamasta väkivallasta.
Outo laakso

Outo laakso () on ilmiö, jossa ei-ihmishahmon ihmismäisyyden kasvaessa siihen on jossain vaiheessa yhtäkkiä vaikeampi samaistua. Laakso-nimitys viittaa kuoppaan kaaviossa, joka kuvaa hahmon samaistuttavuutta.
Hypoteesin esitti Masahiro Mori vuonna 1970. Alun perin hypoteesi on esitelty robotiikan yhteydessä, mutta se soveltuu myös esimerkiksi tietokoneanimaatioon.
Morin hypoteesi väittää, että kun robotista tehdään vähitellen ulkonäöltään ja liikkeiltään enemmän ihmisen kaltainen, ihmisen suhtautuminen robottiin on aluksi kasvavasti myönteisempää ja empaattisempaa. Jossain vaiheessa kuitenkin saavutetaan piste, jossa suhtautuminen robottiin muuttuukin yllättäen jyrkän torjuvaksi. Siinä pisteessä robotti alkaa näyttää oudolta ja mahdollisesti vaaralliselta ihmiseltä. Kuitenkin kun robotti muistuttaa aina vain enemmän normaalia ihmistä, ihminen alkaa lopulta tuntea sitä kohtaan samoin kuin tuntisi oikeaa ihmistä kohtaan.
Ilmiötä on käytetty hyväksi kauhuelokuvissa, joiden nuket, robotit ja elävät kuolleet ovat miltei-ihmisenkaltaisuudessaan pelottavia. Vahakabinetin nuket voivat myös olla samasta syystä häiritsevän näköisiä, vaikka tämä ei olisikaan niiden tarkoitus.
Tar (Unix)

tar () on alun perin Unix-järjestelmissä käytetty tiedostomuoto, ja kyseisen tiedostomuodon käsittelyyn käytetty ohjelma. Nykyisin tar-tiedostomuoto ja ohjelman käyttöparametrit on määritelty POSIX.1-standardissa (1988 ja 2001), ja tiedostomuotoa tuetaan myös monissa muissa ei-POSIX-käyttöjärjestelmissä.
Alun pitäen ohjelma ja tiedostomuoto luotiin varmuuskopioiden tekemiseen nauha-asemalle ja muille sarjamuotoiseen tallentamiseen pohjaaville varmuuskopiolaitteille. Nykyisin sitä käytetään laajalti Unixin kaltaisissa järjestelmissä tiedostojen pakkaukseen yhteen tiedostoon, tavallisesti varmuuskopiointia, levittämistä tai siirtämistä varten. Sarjamuotoisuus näkyy edelleen siinä, että tar-ohjelma voi lukea arkistotiedoston standardisyötteestä ja kirjoittaa sen standardiulostuloon, ja mahdollistaa täten tiedon putkittamisen toiseen ohjelmaan. Haittana on se, että yksittäisten tiedostojen purkaminen tiedostosta on vaikeampaa, koska tar-tiedosto pitää lukea alusta alkaen purettavaa tiedostoa etsittäessä.
Tar-tiedostomuoto ei sisällä itsessään tiedon pakkausta. Tämän takia tar-tiedostot tyypillisesti pakataan vielä toisella ohjelmalla. Vanhemmissa Unix-järjestelmissä käytettiin compress-ohjelmaa, mutta nykyisin käytännön standardeja ovat gzip, bzip2 ja xz. Tar-tiedostojen tiedostopäätteinä ovat siis ".tar.gz" tai ".tgz", jos tiedosto on pakattu gzip-ohjelmalla, tai ".tar.bz2" jos tiedosto on pakattu bzip2-ohjelmalla.
Historia.
Varhainen versio ohjelmasta oli mukana AT&amp;T:n Unix-versiossa 7 (Seventh Edition Unix), joka oli yksi varhaisimmista laajalti käytetyistä ohjelman versioista. Ohjelma julkaistiin tammikuussa 1979, jolloin se korvasi tp-ohjelman Unix-versiosta 4 (Fourth Edition Unix). tp oli korvannut tap-ohjelman ensimmäisestä Unix-versiosta (First Edition Unix).
POSIX-standardi muutti useita asioita tar-määrittelyssä, kuten välilyöntien käyttö numerokenttien edessä. Ennen POSIX-standardia oli John Gilmoren pdtar ja standardin jälkeen ilmestyi "ustar" (Unix Standard tar).
Muita tar-versioita on muun muassa Joerg Shillingin star noin vuodelta 1985.
GNU-projektin version kirjoitti aluksi John Gilmore, jonka jälkeen sitä ovat kehittäneet useat henkilöt.
Käyttö.
Esimerkkejä.
Tehdään varmuuskopio koko kovalevystä (juurihakemistosta alkaen) nimellä backup0.tar:
Puretaan yllä luotu arkisto juurihakemistoon: 
Kopioidaan hakemisto /usr/user1/ , sen kaikki tiedostot ja alihakemistot tiedostoineen hakemistoon /usr/user2 
Varmuuskopioidaan kaikki järjestelmän 30 päivää ja aikaisemmin muokatut tiedostot:
Ruotsin arkkitehtuurimuseo

ArkDes on museo Ruotsin pääkaupungissa Tukholmassa. Se sijaitsee Skeppsholmenilla, jossa on myös Moderna museet. ArkDesin edeltäjä oli vuoteen 2013 saakka Ruotsin arkkitehtuurimuseo (Arkitekturmuseet), jonka Ruotsin arkkitehtiliitto SAR oli perustanut vuonna 1962. Vuonna 1978 museo siirtyi Ruotsin valtion hallintaan. Museo uudistettiin vuonna 2013, jolloin se sai nykyisen nimensä.
MR-444

MR-444 Baghira on itselataava kaksitoiminen pistooli, joka on valmistettu Venäjällä. MR-444 suunniteltiin korvaamaan Venäjän armeijan palveluskäytössä olleet Makarov-pistoolit. Aseen kaliiperivaihtoehdot ovat 9×17 mm Browning court, 9×18 Makarov ja 9×19 mm Parabellum.
MR-444 on kevyt, muovirunkoinen ase, jonka piipun lisäksi liikkuvat osat, kuten liipaisin, luisti ja iskuri ovat terästä. Ampuja voi virittää iskurin käsin, jolloin asetta voidaan käyttää kaksitoimisena. Ensimmäisen patruunan ollessa patruunapesässä laukaisu on nopeampi, kun iskuri on etukäteen viritetty.
Hylsynpoistaja osoittaa ampujalle, onko lippaassa jäljellä patruunoita. Jos hylsynpoistajan etureuna on hieman koholla, lippaassa on vielä patruunoita, mutta jos etureuna on samassa linjassa luistin kanssa, lipas on tyhjä.
Sakari Palsola

Sakari Markus Palsola (s. 9. kesäkuuta 1972 Oulu) on suomalainen ex-jääkiekkoilija. 
Palsola on Oulun Kärppien kasvatti. Uransa aikuisten sarjoissa hän aloitti Kärppien joukkueessa silloisessa I-divisioonassa vuonna 1991. Kahden Kärppä-kauden jälkeen Palsola siirtyi Raumalle Lukon joukkueeseen ja samalla SM-liigaan. Peliaikaa hän sai kuitenkin vähän, ja hänet lähetettiin takaisin I-divisioonaan. Divisioonassa hän pelasi TuTon ja Kiekko-67:n joukkueissa. Kaudelle 1994–1995 Palsola sai jälleen mahdollisuuden Lukossa. Uraansa hän jatkoi Raumalla kauden 1997–1998 runkosarjan loppuun, kunnes hän siirtyi takaisin Kärppiin. 
Kärpissä Palsola oli nostamassa joukkuetta takaisin pääsarjaan. Hän oli myös joukkueen kapteeni. Uransa hän lopetti Suomen mestaruuteen kauden 2004–2005 jälkeen. 
Palsolan perheeseen kuuluu Eija-vaimo sekä kaksi lasta. Sakarin setä Jaakko Palsola valmensi Oulun Kärppiä kaudella 1988–1989.
Örn Arnarson

 
Örn Arnarson (s. 31. elokuuta 1981 Reykjavík) on islantilainen uimari, joka edusti kotimaataan kesäolympialaisissa kolme kertaa, 2000, 2004 ja 2008. Hänen paras sijoituksensa olympialaisissa on neljäs sija 200 metrin selkäuinnissa vuonna 2000.
Vuotta myöhemmin, pitkän radan MM-kilpailuissa 2001 Fukuokassa, Örn voitti hopeaa 100 metrin selkäuinnissa sekä pronssia 200 metrin selkäuinnissa. Lisäksi hän on voittanut uransa aikana kymmenen mitalia lyhyen radan EM-kilpailuissa.
Hostelli

Hostelli on edullinen majoitusliike. Hostelleja ovat niin retkeilymajat, retkeilyhotellit kuin kesähotellitkin. Hostellit ovat avoinna kaikille, ja niitä ylläpitävät yleensä erilaiset yhteisöt ja yritykset. Hostellin hinta koostuu pelkästään vuodepaikasta, ja erilaisia lisäpalveluita voi ostaa tarvittaessa erikseen. Näitä ovat muun muassa aamiainen, lounas ja sauna. Osa hostelleista tarjoaa lisäksi harrastusmahdollisuuksia ja ohjelmapalveluja. 
Majoittuja voi tuoda myös halutessaan mukanaan omat lakanansa ja näin säästää kuluissa. Monissa hostelleissa makuupussien käyttö on kielletty. Vuodepaikan hintaan vaikuttavat esimerkiksi hostellin sijainti, taso ja huonekoko. Huoneiden koot vaihtelevat yhden hengen huoneista suuriin 6-8 hengen nukkumatiloihin eli dormitorioihin. Useimmissa hostelleissa on yhteiset suihku- ja saniteettitilat sekä itsepalvelukeittiö. Hostellit ovat usein kiinni päivällä siivouksen aikana.
Osa hostelleista on auki vain kesäisin. Talvisin kesähostellit voivat toimia oppilasasuntoloina tai olla muussa käytössä. Osa ulkomailla toimivista hostelleista ei välttämättä majoita paikallisia asukkaita, jotta varsinaisille matkailijoille riittäisi majoitustilaa.
Historiaa.
Ensimmäisen ympärivuotisen hostellin ("Jugendherberge", "Youth Hostel") avasi Richard Schirrmann vuonna 1912 Altenaan Saksaan. Hän perusti vuonna 1909 nykyään Hostelling Internationalina tunnetun hostelliverkoston, jonka jäsenjärjestö Suomessa on Suomen Hostellijärjestö.
Suomen kesähotellit.
Muiden maiden tavoin Suomessakin monet opiskelija-asuntolat muuttuvat korkeakoulujen kesäloma-ajaksi hostelliksi. Suomessa käytettiin aiemmin termiä "kesähotelli", ja esimerkiksi vuonna 1971 perustettuun kesähotellien yhteiseen varausjärjestelmään liittyi 16 kesähotellia, jotka tarjosivat kaikkiaan noin kuusi tuhatta vuodepaikkaa. Ryhmään kuului opiskelija-asuntoloita Helsingissä (mm. Domus Academica), Turussa (juuri valmistunut Turun ylioppilaskylä), Tampereella, Jyväskylässä (Kortepohjan ylioppilaskylä), Oulussa (Linnanmaan opiskelija-asunnot) ja Lahdessa (Mukkulan kesähotelli). Kesähotellien käyttäjistä neljä viidesosaa oli tuolloin ulkomaalaisia. Hotelli- ja hostellitarjonnan monipuolistumisen ja matkailijoiden tulotason kohoamisen myötä kesähotellitoimintaa on sittemmin opiskelupaikkakunnilla vähennetty. Myös opiskelijat alkoivat kritisoida sitä, että asunto piti joka kesä tyhjentää henkilökohtaisista tavaroista ja itse piti majoittua huonommin hotellihuoneeksi kelpaavaan vaihtoehtoon, kuten soluasunnon huoneeseen.
Cpio

cpio on kopiointiin, varmuuskopiointiin ja arkistointiin tarkoitettu Unix-ohjelma sekä sen tuottama tiedostomuoto. Alun perin se oli tehty nauha-arkistointia varten. cpio:n käyttö RPM-paketoinnissa tekee siitä tärkeän arkistointimuodon.
Käyttö.
Esimerkkejä.
Tehdään arkisto koko kovalevystä sisältöineen:
Listataan yllä luodun arkiston kaikki tiedostot:
Kopioidaan hakemiston /home/user1 sisältö hakemistoon /home/user2:
Light at the End of the World

Light at the End of the World on brittiläisen synthpop-yhtye Erasuren kolmastoista studioalbumi.
Albumilla yhtye vei soundinsa aiempaa nopeatempoisempaan ja tanssittavampaan suuntaan. Kappaleiden sanoitukset käsittelevät entistä henkilökohtaisempia teemoja, kuten kappaleessa "Storm in a Teacup" laulaja Andy Bellin äidin alkoholismia. 
Kappaleet.
Kaikki kappaleet kirjoittaneet Vince Clarke ja Andy Bell.
Antti Into Virtanen

Antti Into Virtanen (s. 4. marraskuuta 1955 Juttila, Tuulos) on suomalainen taidemaalari. Virtanen on maalannut vuodesta 1971 lähtien, ennen maalaamista hän toimi suutarina Helsingissä. Ammatikseen hän alkoi maalata vuonna 1980, ja myöhemmin hän muutti takaisin Juttilaan. Virtasen puoliso on Liisa Virtanen, ja heillä on kaksi lasta.
Virtasen suurin innoittaja on luonto. Hän on maalannut useita teoksia mallinaan Tuuloksen maalaisnäkymät. Monissa Virtasen töissä esiintyy punatulkku, joka on hänen mielestään Suomen kaunein lintu. Hän on maalannut myös muutamia henkilökuvia, muun muassa Tarja Halosesta ja Pentti Arajärvestä. Suurin osa Virtasen maalauksista edustaa tyylisuunnaltaan realismia.
Virtanen on pitänyt monia näyttelyjä omista töistään. Suuri osa niistä on pidetty Tuuloksessa. Yksi hänen töistään on löytänyt paikkansa presidentin kesäasunnosta Kultarannasta.
Leirintäalue

Leirintäalue on alue joka on tarkoitettu tilapäiseen majoitukseen kierto- tai omatoimimatkailijoille. Majoittua voi esimerkiksi teltassa, matkailuautossa, matkailuvaunussa tai mökissä. Jotkut leirintäalueet mahdollistavat myös pidemmänkin majoittumisen.
Muun muassa pyykkitupa, sauna, keittiörakennus, televisio- ja oleskelutila, leikkihuone ja -kenttä, elintarvikekauppa, nuotiopaikka ja uimaranta kuuluvat monen leirintäalueen peruspalveluihin. Joillakin leirintäalueilla järjestetään myös erilaisia oheispalveluja ja aktiviteetteja, joista esimerkkeinä vaellus ja kanootin vuokraus. Leirintämatkailusesonki Suomessa keskittyy juhannuksen ja elokuun välille.
Leirintäalueet luokitellaan Suomessa 5-portaisen järjestelmän mukaan 1–5 tähdellä. Järjestelmä otettiin käyttöön vuonna 1996. Leirintäalueiden luokitus on Suomessa vapaaehtoista. Suurin osa suomalaisista luokitelluista leirintäalueista on saanut kolme tähteä, viiden tähden tason ovat saavuttaneet toistaiseksi vain Kuopion Rauhalahti, Manamansalon leirintäalue Vaalassa, Poroholman lomakeskus Raumalla ja Santalahti Kotkassa. Suomessa on tällä hetkellä noin 330 yleistä leirintäaluetta, joissa on tilaa 125 000 ihmiselle.
Feuerbach

Feuerbach on muun muassa seuraavien henkilöiden sukunimi:
Robert Zoellick

Robert Bruce Zoellick (s. 25. heinäkuuta 1953 Naperville, Illinois, Yhdysvallat) on yhdysvaltalainen poliitikko ja juristin koulutuksen saanut investointipankkiiri sekä Maailmanpankin entinen johtaja (2007-2012). Hän on aikaisemmin toiminut mm. Yhdysvaltain entisenä kaupan edustajana ja apulaisulkoministerinä Condoleezza Ricen alaisuudessa. 
Yhdysvaltain presidentti George W. Bush esitti häntä Maailmanpankin uudeksi pääjohtajaksi Paul Wolfowitzin tilalle, joka joutui eroamaan tehtävistään 30. kesäkuuta 2007. Zoellick valittiin pääjohtajaksi viisivuotiselle kaudelle, eikä hän enää jatka kauden päätyttyä 30. kesäkuuta 2012. Tällä hetkellä Zoellick työskentelee investointipankki "Goldman Sachsin" kansainvälisen kaupan varapuheenjohtajana. Hän on vannoutunut vapaakaupan kannattaja.
Leave Me Alone

Leave Me Alone on Hanna Pakarisen kappale "Lovers"-albumilta vuodelta 2007. Kappaleen ovat säveltäneet Martti Vuorinen ja Mika Huttunen, sanoittaneet Martti Vuorinen ja Hanna Pakarinen. Kappaleesta tehtiin Euroviisujen vuoksi myös musiikkivideo.
Laulaja Ilta käänsi kappaleen sanoittaja Saara Törmän kanssa muotoon ”Mee nyt vaan pois”, ja esitti suomenkielisen version Vain Elämää ohjelman 15. tuotantokaudella.
Euroviisut.
"Leave Me Alone" oli Suomen edustuskappale vuoden 2007 Euroviisuissa.
Suomi oli suoraan mukana finaalissa edellisvuoden voiton ansiosta. Pakarisen esiintymisvuoro oli viidentenä. Leave Me Alone sijoittui lopulta 17. saatuaan yhteensä 53 pistettä. Täydet 12 pistettä antoivat Islanti ja Ruotsi.
Single.
Albumilla kappaleen kesto on 3.34, mutta Euroviisujen aikarajan vuoksi se editoitiin uuteen pituuteen.
Singlestä painettiin ainakin neljä eri versiota.
Aphrodite Terra

Aphrodite Terra (suom. "Afroditen maa") on mannerta muistuttava alue lähellä Venuksen päiväntasaajaa. Se on pinta-alaltaan noin neljä kertaa Venuksen toisen ”mantereen” Ishtar Terran kokoinen. Aphrodite Terra sijaitsee Venuksessa leveydellä 10 pohjoista - 10 eteläistä leveyttä suunnilleen 60–150 itäistä pituutta. Manner on 1–5 kilometriä korkealla eli selvästi korkeammalla kuin muu Venuksen pinta. Kaksi laajinta korkeaa aluetta ovat Ovda Regio mantereen keskiosassa ja Thetis Regio sen itäosassa.
Aphrodite Terran keskiosissa on suuria nauhamaisia laaksoja, muun muassa Dali Chasmata ja Diana Chasmata.
Retikulosyytti

Retikulosyytti ( = "ontelo, solu") eli "verkkosolu" on nisäkkäiden punasolun epäkypsä muoto. Niitä vapautuu verenkiertoon, jossa ne kypsyvät lopullisesti. Retikulosyyteissä ei ole enää tumaa, mutta niissä on yhä mitokondrioita, Golgin laitteita ja ribosomeja. Näiden soluelinten avulla syntetisoidaan hemoglobiinia ja muodostetaan solun tukirankaa.
Retikulosyytin nimi tulee sanasta "reticular", joka tarkoittaa verkkomaista. Nimitys johtuu ribosomi-RNA:sta, joka näyttää sopivassa värjäyksessä verkkomaiselta.
Elimistön punasolumäärän laskiessa, esimerkiksi verenvuodon seurauksena, kasvaa punasolujen tuotanto luuytimessä ja retikulosyyttien osuus verenkierrossa. Retikulosyyttilaskennan avulla saadaan tarvittaessa luotettava kuva punasolujen muodostumisnopeudesta.
Alan Gelfand

Alan "Ollie" Gelfand (s. 1963 New York) on rullalautailutemppu ollien keksijä.
Gelfand muutti New Yorkista Hollywoodiin, Floridaan perheensä kanssa vuonna 1968. Alan Gelfand aloitti rullalautailun vuonna 1974, kun hänen isänsä osti hänelle ensimmäisen rullalautansa. Vuonna 1976 hän voitti Etelä-Floridan rullalautailukilpailun.
Asiakastutkimus

Asiakastutkimus on tutkimus, jolla selvitetään esimerkiksi asiakastyytyväisyyttä, asiakkaiden mieltymyksiä, ostopäätöksiin vaikuttavia tekijöitä tai asiakassuhteen muutoksia. Asiakastutkimuksen tiedonkeruumetodit ovat markkinatutkimuksen kaltaisia, eli asiakastutkimuksen tiedonkeruu tyypillisimmin toteutetaan kyselynä.
Asiakastyytyväisyystutkimus on tyypillisin asiakastutkimuksen muoto ja samalla yksi yleisimmin toteutettuja tutkimuksia yrityksissä. 
Asiakastyytyväisyyteen liittyy kiinteästi asiakasuskollisuus. Suomalaisten yritysten asiakasuskollisuutta on tutkittu mm. TNS gallupin Asiakkuusindeksi-tutkimuksessa.
Volbeat

Volbeat on tanskalainen heavy metal -yhtye, joka perustettiin vuonna 2001 Michael Poulsenin aiemman tunnetun Dominus-yhtyeen lopetettua. Volbeat soittaa metallia ja rockia, joissa erottuu 1950-luvun rock and rollin vaikutus. Laulaja-kitaristi Michael Poulsen on maininnut vaikuttajikseen muun muassa Elvis Presleyn ja Johnny Cashin. Bändin levyjä on myyty maailmanlaajuisesti yli 3 miljoonaa kappaletta. 
Historia.
Volbeat julkaisi vuoden parhaaksi palkitun esikoisalbuminsa "The Strength / The Sound / The Songs" 6. elokuuta 2005 muutaman demon jälkeen. Lisäksi yhtye on palkittu myös vuoden 2003 tulokkaana. Yhtyeen kappaleita on ollut sekä Ruotsin että Ranskan 30 soitetuimman kappaleen listoilla, ja yksi kappale löytyy myös tanskalaisen lumilautailuelokuva "Frostin" taustamusiikeista. Volbeatin vuonna 2008 julkaistu albumi "Guitar Gangsters &amp; Cadillac Blood" nousi heti ilmestyttyään Suomen listaykköseksi. Albumilistan ykköseksi ylsi myös yhtyeen neljäs albumi, "Beyond Hell / Above Heaven", jolta löytyy muun muassa Suomen radiokanavilla runsaasti soittoaikaa saanut single ”Fallen”. Albumi on saanut myös paljon kehuja.
Tammikuussa 2013 yhtye ilmoitti, että sen uusin levy tultaisiin julkaisemaan keväällä 2013 kantaen nimeä "Outlaw Gentlemen &amp; Shady Ladies". Myöhemmin yhtye ilmoitti tarkaksi julkaisupäivämääräksi 8. huhtikuuta 2013. Samalla bändin uudeksi kitaristiksi ilmoitettiin entinen Anthraxin kitaristi Rob Caggiano. Poulsen kommentoi tilannetta: "Kaikki sujui Robin kanssa studiossa niin hyvin, että päätimme pitää hänet. Oikeastaan menimme studioon äänittämään uutta albumia kolmena jäsenenä ja yhtenä ylimääräisenä, ja tulimme sieltä takaisin bändinä!"
Tim Henman

Timothy "Tim" Henry Henman (s. 6. syyskuuta 1974 Oxford) on englantilainen tennispelaaja. Hän oli ensimmäinen brittipelaaja sitten Roger Taylorin 1970-luvulla, joka selvisi välieriin Wimbelonin tennisturnauksen miesten kaksinpelissä. Ennen Andy Murrayn nousua tennismaailman huipulle häntä pidettiin Ison-Britannian ainoana voittajaehdokkaana Wimbledonissa. Henmanin uran aikana maan viimeisin miesten kaksinpelin Wimbledon-voittaja oli Fred Perry vuodelta 1936.
Henman aloitti ammattilaisuransa vuonna 1993 ja pelasi Grand Slam -turnausten välierissä kuusi kertaa (Ranskan avoimet 2004, Wimbledon 1998, 1999, 2001 ja 2002, Yhdysvaltain avoimet 2004). Tenniksen ATP-listalla Henman oli parhaimmillaan neljäs (8. heinäkuuta 2002). Henman voitti urallaan 11 kaksinpeliturnausta ja neljä nelinpeliturnausta. Atlantan olympialaisissa 1996 Henman sai hopeaa miesten nelinpelissä yhdessä Neil Broadin kanssa.
Henman pelasi viimeisen Grand Slaminsa vuoden 2007 Yhdysvaltain avoimissa, jossa hän putosi toisella kierroksella Ranskan Jo-Wilfried Tsongalle. Hän pelasi vielä brittien Davis Cup -joukkueessa syyskuussa 2007, jonka jälkeen päätti uransa.
Super Mario Bros. Deluxe

Super Mario Bros. Deluxe on Game Boy Colorille tehty käännös NES:n suositusta "Super Mario Bros." -tasohyppelypelistä. Grafiikka on samaa vanhaa kuin NES:llä, eikä Super Mario All-Stars -tyylin päivitystä tehty GBC:n teknisistä syistä johtuen. Erot ovat muiden muassa tallennus, challenge mode ja maailmankartta. Lisäksi pelistä löytyy muutamia bonuksia, kuten alkuperäinen "" (viisi viimeistä maailmaa poistettiin kokonaan), "Mario Bros." moninpelinä, pari alkuperäiseen SMB:hen perustuvaa peliä ja muutama minipeli. Pelin suosion vuoksi Nintendo aloitti "Super Mario Advance" -uudelleenjulkaisusarjan.
Takao Momiyama

Takao Momiyama (, s. , Japani) on Ruotsissa asuva japanilainen tekstiilitaiteilija ja budō-opettaja (ZNKR iaidō 7. dan renshi, ZNKR jōdō 7. dan ja kendō 5. dan). Momiyama on yhdessä Rolf Radakovitsin kanssa vaikuttanut suuresti ZNKR iaidōn ja ZNKR jōdōn harjoittelun lisääntymiseen Suomessa 2000-luvulla johtamalla lukuisia leirejä Suomessa kummassakin lajissa. Ensimmäisen virallisen leirityksen ZNKR iaidōssa ja ZNKR jōdōssa Momiyama piti vuonna 1997 Pori jazz -kendō-leirillä.
Budoharjoittelu.
Momiyama harjoittelee aktiivisesti sekä kendōta (16-vuotiaasta) että iaidōta ja jōdōta. Kouluaikoinaan hän harrasti myös judoa.
Rolf Radakovits

 Rolf Radakovits 
oli Ruotsissa asunut, syntyään itävaltalainen budō-opettaja (ZNKR iaidō 6. dan renshi, ZNKR seitei jōdō 6. dan). Radakovits-sensei vaikutti merkittävästi, yhdessä Takao Momiyama -sensein kanssa, ZNKR iaidōn ja ZNKR jōdōn harjoittelun vahvistumiseen Suomessa 2000-luvulla, vetämällä lukuisia leirejä Suomessa kummassakin lajissa.
The Mall

The Mall (/ðə mæl/) on yksi Ison-Britannian pääkaupungin Lontoon merkittävimmistä kaduista. Se alkaa Buckinghamin palatsin edustalta ja päättyy Trafalgar Squarelle. Katu on suljettuna liikenteeltä sunnuntaisin ja yleisinä loma- tai juhlapäivinä, sekä ajoittain myös seremoniallisten tilaisuuksien vuoksi.
The Mall rakennettiin 1800-luvun loppupuolella ja 1900-luvun alussa seremonialliseksi reitiksi. Samoihin aikoihin myös uusittiin Buckinghamin palatsin julkisivut ja Victoria Memorial pystytettiin palatsin edustalle. Valtiovierailujen aikaan Ison-Britannian hallitsija ja vieraileva valtionpäämies kuljetetaan juhlallisin menoin The Mallia pitkin Buckinghamin palatsiin. Tuolloin katu on koristeltu Ison-Britannian ja vierailevan valtionpäämiehen edustaman valtion lipuin.